b"\n_START_ARTICLE_\nLouis Chiron\n_START_SECTION_\nZgodnje \xc5\xbeivljenje in dirka\xc5\xa1ki za\xc4\x8detki\n_START_PARAGRAPH_\nLouis Chiron se je rodil 3. avgusta 1899 v Monte Carlu kot sin mona\xc5\xa1kega hotelirja. \xc5\xbde kot najstnik se je za\xc4\x8del zanimati za avtomobile in dirkanje, tudi voziti se je nau\xc4\x8dil \xc5\xbee zelo zgodaj. \xc5\xbde pred osemnajstim letom je slu\xc5\xbeil v prvi svetovni vojni kot topni\xc4\x8dar, leta 1919 pa je postal osebni \xc5\xa1ofer francoskega mar\xc5\xa1ala Focha. Po koncu vojne je za\xc4\x8del dirkati z Bugattijem. Na za\xc4\x8detku se je udele\xc5\xbeeval le lokalnih dirk, ki jih je organiziral klub Moto Club de Nice. Leta 1926 je dosegel svojo prvo zmago na lokalni dirki Grand Prix de Comminges pri Toulousu.\n_START_SECTION_\nBugatti\n_START_PARAGRAPH_\nV sezoni 1928 je dirkal tako za Alfreda Hoffmana, ki je imel farmacevtsko tovarno, kot tudi za Bugatti. Po aferi s \xc5\xa1efovo \xc5\xbeeno je bil odpu\xc5\xa1\xc4\x8den, zamenjal pa ga je njegov najbolj\xc5\xa1i prijatelj Ren\xc3\xa9 Dreyfus. V tej sezoni je sicer Chiron zmagal na edini evropski dirki najvi\xc5\xa1jega ranga Grandes \xc3\x89preuves in s tem najpomembnej\xc5\xa1i dirki sezone za Veliko nagrado Italije, ob tem pa je zmagal \xc5\xa1e na dirkah Circuit d'Esterel Plage, Riviera Circuit, Velika nagrada Antibesa, Velika nagrada Rima, Grand Prix de la Marne in Velika nagrada San Sebasti\xc3\xa1na. V naslednji sezoni 1929 ni ponovil tako uspe\xc5\xa1ne sezone, saj je dosegel zmago na dirki za Veliko nagrado Nem\xc4\x8dije in ubranil zmago na dirki za Velika nagrada San Sebasti\xc3\xa1na. V sezoni 1930 je ponovno dobil najpomembnej\xc5\xa1o dirko sezone za Veliko nagrado Francije, dirko najvi\xc5\xa1jega ranga Grandes \xc3\x89preuves, ki je nosila tudi \xc4\x8dastni naziv Velika nagrada Evrope, ob tem pa je dobil \xc5\xa1e dirko za Veliko nagrado Lyona. Zmago na dirki za Veliko nagrado Francije je ubranil v naslednji sezoni 1932, ko jo je dosegel skupaj z Achillom Varzijem, ob tem pa je zmagal \xc5\xa1e na dirkah za Veliko nagrado Monaka in Veliko nagrado Masaryka. V sezoni 1932, svoji zadnji sezoni pri Bugattiju, ni bil uspe\xc5\xa1en na prvenstvenih dirkah, je pa zmagal na treh neprvenstvenih dirkah, Velika nagrada Dieppeja, Nice Circuit Race in Velika nagrada Masaryka.\n_START_SECTION_\nAlfa Romeo\n_START_PARAGRAPH_\nZa sezono 1933 sta se dva najbolj\xc5\xa1a dirka\xc4\x8da tistega \xc4\x8dasa, Louis Chiron in Rudolf Caracciola odlo\xc4\x8dila za ustanovitev privatnega mo\xc5\xa1tva Scuderia CC. Dirkala sta z dirkalniki Alfa Romeo, najela pa sta tudi dva mehanika iz Milana. Projekt je skoraj padel v vodo \xc5\xbee na prvi dirki za Veliko nagrado Monaka, kjer je Caracciola med prostim treningom zaradi odpovedi zavor raztre\xc5\xa1\xc4\x8dil svoj dirkalnik. Chiron je sam nadaljeval z dirkanjem in zmagal na dirki najvi\xc5\xa1jega ranga Grandes \xc3\x89preuves za Veliko nagrado \xc5\xa0panije, in dirkah Velika nagrada Marseilla in Velika nagrada Masaryka 1933, vse v zadnji \xc4\x8detrtini sezone. V sezono 1934 je prestopil v Scuderio Ferrari, ki pa je tudi dirkala z dirkalniki Alfa Romeo. \xc5\xbde na prvi pomembnej\xc5\xa1i dirki sezone za Veliko nagrado Monaka je bil blizu zmage, saj je vodil skoraj celotno dirko, zmago pa mu je prepre\xc4\x8dila okvara krmilnega sistema, zaradi \xc4\x8desar je komaj re\xc5\xa1il drugo mesto. Na naslednji pomembni dirki sezone za Veliko nagrado Francije pa je dosegel svojo najveli\xc4\x8dastnej\xc5\xa1o zmago kariere. Na krilih francoskih navija\xc4\x8dev, ki so navijali zanj \xc4\x8deprav je bil Mona\xc4\x8dan, je na \xc5\xa1tartu povedel, nato pa odbijal izmenjajo\xc4\x8de se napade Fagiolija v Mercedesu ter Caracciole in Stucka v Auto Unionu. Chiron je zmagal \xc5\xa1e na dirki za Veliko nagrado Casablance in dirki Grand Prix de la Marne. V sezoni 1935 je dosegel le eno uvrstitev na stopni\xc4\x8dke na prvenstvenih dirkah na dirki za Veliko nagrado Belgije, kjer je bil tretji, saj so mo\xc4\x8dno dominirali dirka\xc4\x8di obeh nem\xc5\xa1kih mo\xc5\xa1tev. Edino zmago je dosegel na dirki za Veliko nagrado Lorraina.\n_START_SECTION_\nMercedes-Benz in upokojitev\n_START_PARAGRAPH_\nNa \xc5\xbeeljo Caracciole je Louis Chiron pred sezono 1936 prestopil v Mercedes-Benz, toda v sezoni je dominiral Auto Union, tako je Chiron ostal brez ene same zmage v celi sezoni, kar se mu \xc5\xbee dolgo ni primerilo. Leta 1938 je napovedal svojo upokojitev kot dirka\xc4\x8d, naslednje leto pa je izbruhnila druga svetovna vojna. Po koncu vojne je \xc5\xbeelelo ve\xc4\x8d dirka\xc4\x8dev vrniti na dirke, med njimi tudi Chiron.\n_START_SECTION_\nFormula 1\n_START_PARAGRAPH_\nMed sezonama 1950 in 1958 je \xc5\xbee v visoki starosti za dirka\xc4\x8da ob\xc4\x8dasno nastopal na dirkah Formule 1. Edino uvrstitev med dobitnike to\xc4\x8dk je dosegel na doma\xc4\x8di dirki za Veliko nagrado Monaka v sezoni 1950, ko je bil tretji. Skupno je nastopil na petnajstih prvenstvenih dirkah Formule 1, zadnji\xc4\x8d v starosti 58-ih let na doma\xc4\x8di dirki za Veliko nagrado Monaka v sezoni 1958, \xc5\xa1e vedno dr\xc5\xbei rekord kot najstarej\xc5\xa1i dirka\xc4\x8d, ki je nastopil na dirki Formule 1. Umrl je leta 1979 v Monaku."